Il-Maltin u t-turisti f’Malta u Għawdex jikkunsmaw iktar minn 14 -il miljun flixkun inbid fis-sena, iżda terz biss huma mbejjed lokali. Madankollu, skont wieħed mill-għassara ewlenin f’Malta, l-industrija tal-inbid lokali qed tibda tara riżultati aħjar wara għaxar snin fl-Ewropa li fissret ħafna regolamenti u kompetizzjoni kbira minħabba l-influs ta’ mbejjed barranin fis-suq. Iktar minn tliet mitt bidwi li għandhom id-dwieli qed jaqtgħu l-għeneb għall-inbid. Il-produtturi – jiġifieri l-‘wineries’ –  ukoll bdew jgħassru skont il-prodott fis-suq. Emanuel Delicata, wieħed mill-għassara ewlenin f’Malta, qal lil tvm.com.mt li din is-sena mistennija tkun oħra tajba għall-vitikultura lokali. Fi kliemu, l-industrija tal-inbid qed tibda taħsad l-investimenti li għamlet biex tilqa’ għall-isfidi tal-liġijiet ewropej u l-kompetizzjoni ħarxa ta’ bosta mbejjed barranin. F’Malta hu kkalkulat li jinbiegħu 14.5 miljun flixkun inbid. Terz tagħhom, jew aktar minn erba’ miljun flixkun huma mbejjed lokali. Is-Sur Delicata qal li iktar ma jitjieb il-prodott lokali, iktar Maltin u turisti jagħżlu l-imbejjed lokali. Huwa appella l-Gvern biex jiddedika fondi ewropej mill-baġit li jmiss għall-vitikoltura ħalli jissaħħaħ dak li nkiseb s’issa. Is-Segretarju Parlamentari Roderick Galdes spjega li waħda mill-għajnuniet lill-industrija se tkun riċerka fuq l-għeneb Malti, li se ssir fl-eks winery tal-buskett li nbidlet f’laboratorju apposta. Is-Sur Galdes qal li l-post tgħammar bl-apparat meħtieġ u se jibdew isiru testijiet fuq l-aħjar użu tal-għeneb indiġenu Malti – jiġifieri l-girgentina u l-ġellewza. Is-Sur Delicata qal li r-riforma tal-imbid fl-Ewropa rrikonoxxiet il-ġellewża u l-girgentina bħala l-għeneb indiġenu ta’ kwalità Malti u dan ifisser li l-bdiewa jistgħu jkomplu jkabbruha.  Madankollu l-aktar għeneb li jitkabbar Malta għat-tagħsir jibqgħu x-Chardonnay, is-Sauvignon Blanc u l-Moscato għall-abjad u l-Cabernet Sauvignon, Merlot u Syrah għall-aħmar.